Uus programm „Loov Euroopa“, mis toetab kultuuri- ja loomesektoreid, sealhulgas audiovisuaalsektorit, tugineb praeguse programmi tulemustele. Samas on sellel kõrgemad eesmärgid ja sellega püütakse reageerida viimase aja suundumustele, nagu suurenenud üleilmne konkurents ja digitaliseerimine. Programm koosneb KULTUURI, MEEDIA ja SEKTORIÜLESEST tegevussuunast. Programm annab kultuuri- ja loomemajanduses tegutsejatele võimaluse arendada tehnoloogiliselt ja kunstiliselt uuenduslikke Euroopa piiriüleseid algatusi eesmärgiga vahetada, koos luua, koos toota ja levitada Euroopa päritolu teoseid ning teha need kättesaadavaks ulatuslikule ja mitmekesisele publikule. Samuti aitab programm intensiivsemalt katsetada uusi ärimudeleid, mis võimaldavad loojatel näiteks kasutada parimal viisil digitehnoloogiat loometöös ja publikusuhete arendamiseks. Lisaks toetatakse uue programmiga meetmeid, millega soovitakse tugevdada Euroopas vaba, mitmekesist ja pluralistlikku meediakeskkonda, samuti kriitilist suhtumist meediasisusse meediapädevuse suurendamise kaudu.

–programmi logode kasutamine;

–andmete kogumine kultuuri- ja loomesektorite jaoks;

–programmi meetmete puhul rõhuasetus kaasamisel;

–meetmed, mille eesmärk on toetada väikese tootmissuutlikkusega riike MEEDIA tegevussuuna raames.

Kolmepoolsetel läbirääkimistel saavutatud kokkuleppe osana nõustus komisjon järgmisega:

–programmi rahastamispakett 1 842 000 000 eurot jooksevhindades ja lisaeraldis 600 000 000 eurot 2018. aasta hindades, mis tuleneb nõukogu määruse (EL, Euratom) 2020/2093 (mitmeaastase finantsraamistiku määrus) artiklis 5 ja II lisas sätestatud programmispetsiifilisest kohandusest;

–eelarve jaotus protsentides programmi tegevussuundade vahel;

–tugevam seos Euroopa Filmiakadeemia ja Euroopa Parlamendi auhinna LUX vahel, ilma et Euroopa Filmiakadeemia oleks kindlaksmääratud toetusesaaja;

–Euroopa Liidu Noorteorkestri võimalus osaleda konkurentsipõhistes projektikonkurssides, ilma et ta oleks kindlaksmääratud toetusesaaja;

–MEDIA logo jätkuv kasutamine;

–artikkel andmete kogumise kohta;

–kultuuri olemusliku ja majandusliku väärtuse tunnustamine;

–lisas selgem programmimeetmete loetelu;

–kaasamise ja soolise võrdõiguslikkuse kui valdkonnaüleste põhimõtete kasutuselevõtt programmi rakendamisel;

–audiovisuaalsisu tootmises, levitamises ja kättesaadavuses esinevate riikidevaheliste erinevuste ning nende keeleliste ja geograafiliste eripärade selgem tunnistamine.

Samuti soostus komisjon esitama Euroopa Liidu Noorteorkestri kohta järgmise kavatsusavalduse:

„Seoses eespool nimetatud määruse põhjendusega 23 ja I lisa punkti 1 alapunkti e kohaste erimeetmetega ning artikli 7 lõikega 5 kinnitab Euroopa Komisjon vastavalt kaasseadusandjate poolt 14. detsembril 2020 kokkulepitule oma kavatsust algatada projektikonkursid mitmeaastaste tegevustoetuste jaoks, mida võiksid taotleda Euroopa Liidu Noorteorkester ja muud üksused ning mis tagaksid vajaliku stabiilsuse nende üksuste toimimiseks. Nende projektikonkursside kohta võetakse vastu tööprogrammid, milles esitatakse täpsed tingimused, näiteks projektikonkursside ajakava või kavandatud toetuslepingute kestus. Lisaks kinnitab komisjon oma kavatsust algatada esimene selline projektikonkurss 2021. aasta tööprogrammis. See kavatsus sõltub eespool nimetatud määruse vastuvõtmisest ja lõplikust kokkuleppest liidu 2021. aasta eelarve kohta.“

MEDIA logo jätkuva kasutamise kohta tegi komisjon järgmise avalduse:

„Komisjon avaldab kahetsust, et kaasseadusandjad otsustasid säilitada MEDIA logo. See on vastuolus horisontaalse lähenemisviisiga, mille kohaselt ei kasutata järgmise pikaajalise eelarve raames programmide logosid. Komisjon soovib eri programmide puhul ühtse Euroopa logo kasutamisega seista selle eest, et eurooplased näeksid Euroopa Liitu kui üht tervikut. See logo on ühine kõikidele ELi institutsioonidele ning moodustab olulise osa programmidele kehtestatud lihtsatest, ühtsetest ja siduvatest teavitamis- ja nähtavusnõuetest. Programmi käsitleva üldise kokkuleppe saavutamiseks võib komisjon nõustuda MEDIA logo säilitamisega tingimusel, et selle kasutamine piirdub asjaomase programmiperioodiga.

Komisjon on jätkuvalt veendunud, et ELi meetmete nähtavus on parem ja üldsuse teavitamine neist meetmetest tõhusam, kui ei kasutata konkreetsete programmide logosid. Komisjon on valmis kaasseadusandjatega seda küsimust arutama aegsasti enne järgmise programmitöö perioodi läbirääkimisi.“